**Μανόλης Αναγνωστάκης**  
  
**Φοβάμαι**  
  
Φοβάμαι  
τους ανθρώπους που εφτά χρόνια  
έκαναν πως δεν είχαν πάρει χαμπάρι  
και μια ωραία πρωία –μεσούντος κάποιου Ιουλίου–  
βγήκαν στις πλατείες με σημαιάκια κραυγάζοντας  
«Δώστε τη χούντα στο λαό».   
  
Φοβάμαι τους ανθρώπους  
που με καταλερωμένη τη φωλιά  
πασχίζουν τώρα να βρουν λεκέδες στη δική σου.  
  
Φοβάμαι τους ανθρώπους  
που σου 'κλειναν την πόρτα  
μην τυχόν και τους δώσεις κουπόνια  
και τώρα τους βλέπεις στο Πολυτεχνείο  
να καταθέτουν γαρίφαλα και να δακρύζουν.  
  
Φοβάμαι τους ανθρώπους  
που γέμιζαν τις ταβέρνες  
και τα 'σπαζαν στα μπουζούκια  
κάθε βράδυ  
και τώρα τα ξανασπάζουν  
όταν τους πιάνει το μεράκι της Φαραντούρη  
και έχουν και «απόψεις».  
  
Φοβάμαι τους ανθρώπους  
που άλλαζαν πεζοδρόμιο όταν σε συναντούσαν  
και τώρα σε λοιδορούν  
γιατί, λέει, δεν βαδίζεις στον ίσιο δρόμο.  
  
Φοβάμαι, φοβάμαι πολλούς ανθρώπους.  
  
Φέτος φοβήθηκα ακόμα περισσότερο.  
  
Το ποίημα «Φοβάμαι» γράφτηκε τον Νοέμβρη του 1983 και δημοσιεύτηκε στην εφημ. Αυγή.

**Γιάννης Ρίτσος - 16 και 17 Νοέμβρη 1973**  
  
**Αθήνα 16 Νοεμβρίου 1973**  
  
Ωραία παιδιά, με τα μεγάλα μάτια σαν εκκλησίες χωρίς στασίδια.  
Ωραία παιδιά, δικά μας, με τη μεγάλη θλίψη των αντρείων,  
Αψήφιστοι, όρθιοι στα προπύλαια, στον πέτρινο αέρα,  
Έτοιμο χέρι, έτοιμο μάτι, - πως μεγαλώνει  
το μπόι, το βήμα και η παλάμη του ανθρώπου;  
  
17 Νοεμβρίου  
  
Βαρειά σιωπή, διάτρητη απ’ τους πυροβολισμούς,  
πικρή πολιτεία,  
αίμα, φωτιά, η πεσμένη πόρτα, ο καπνός, το ξύδι-  
ποιος θα πει : περιμένω απ’ το μέσα μαύρο;  
Μικροί σκοινοβάτες με τα μεγάλα παπούτσια  
μ΄ έναν επίδεσμο φωτιά στο κούτελο  
κόκκινο σύρμα, κόκκινο πουλί,  
και το μοναχικό σκυλί στ’ αποκλεισμένα προάστια  
ενώ χαράζει η χλωμότερη μέρα πίσω  
απ’ τα καπνισμένα αγάλματα  
κι ακούγεται ακόμη η τελευταία κραυγή διαλυμένη  
στις λεωφόρους.  
Πάνω απ’ τα τανκς, μέσα στους σκόρπιους πυροβολισμούς  
πώς μπορείτε λοιπόν να κοιμάστε;

**ΡΩΤΑΣ ΒΑΣΙΛΗΣ**  
  
  
**Εδώ Πολυτεχνείο…**  
  
Εδώ Πολυτεχνείο! Εδώ  
Πολυτεχνείο! Εδώ καλώ  
βοήθεια, πρόφτασε,λαέ,  
  
βοήθεια, πρόφτασε,λαέ,  
σκοτώνουν τα παιδιά σου, οϊμέ!  
  
Τα νιάτα που έστησαν εδώ  
του Αγώνα τραγικόν χορό  
και τραγουδούν τη Λευτεριά,  
σου τα σκοτώνουν τα παιδιά.  
Της βίας ο δούλος ο μωρός  
δουλέμπορος, φονιάς μιαρός,  
σκοτώνει, λαέ, τα τέκνα σου,  
τ' αγόρια, τα κορίτσια σου.  
  
Εδώ Πολυτεχνείο! Εδώ  
τα νιάτα σέρνουνε χορό.  
Της Επιστήμης τα παιδιά  
και τραγουδάν τη Λευτεριά.  
Εδώ της νιότης ο άξιος νους,  
που χτίζει θέατρα, ναούς,  
σκεδιάζει ιδέες και μηχανές  
και δένει το αύριο με το χτες,  
  
Εδώ Πολυτεχνείο! Εδώ  
μέσα στης τέχνης το ιερό  
σκοτώνει η βία τα παιδιά  
που τραγουδούν τη Λευτεριά.  
  
Εδώ Πολυτεχνείο! Εδώ  
γίνεται ανήκουστο κακό!  
Της βίας ο δούλος ο μωρός  
του Χάρου μαύρος έμπορος,  
σφάζει τα τέκνα του λαού.  
τη νιότη, την ελπίδα του,  
το άνθος του αύριο, τον καρπό  
της τέχνης και της γνώσης, ω!  
  
Εδώ Πολυτεχνείου κραυγή  
καλούν το Χρέος κι η Τιμή  
Λαέ μας, βοήθα τα παιδιά.  
Ο αγώνας για τη Λευτεριά.  
  
Από τον τόμο Αντιφασιστικά 67-74 (Γραμμή 1984).

**Νικηφόρος Βρεττάκος**  
  
**Μικρός τύμβος**  
  
**(17 Νοεμβρίου 1973)**  
  
Δίχως τουφέκι και σπαθί, με το ήλιο στο μέτωπο,  
υπήρξατε ήρωες και ποιητές μαζί. Είστε το Ποίημα.  
  
Απλώνοντας το χέρι μου δεν φτάνει ως εκεί  
που ωραία λουλούδια τις μορφές σας  
Λιτανεύει ο αέρας της αρετής. Ω παιδιά μου,  
  
Μπροστά σ’ αυτό το ποίημα μετράει μόνο η σιωπή.  
  
Από την ενότητα «Παραλειπόμενα», Β’ τόμος των Απάντων του ποιητή, εκδ.Τρία φύλλα, 1981.